
**** 

**TLAČOVÁ SPRÁVA**

**Miroslav Debnár**

**92xxx22**

**medium vitae**

Miesto: Galéria dizajnu Satelit, Hurbanove kasárne, Kollárovo nám. 10, Bratislava

Otváracie hodiny: streda – nedeľa 14.00 –18.00

Trvanie: **03. február 2022 – 25. február 2022**

Vernisáž: **02. február 2022 (streda) o 17.00**

Vstup voľný

Bratislava, 28. január 2022

Retrospektívna výstava **92xxx22 medium vitae** je kurátorským výberom z diel Miroslava Debnára pri príležitosti jeho životného jubilea. Zameriava sa na uplynulé tri desaťročia aktívnej tvorivej činnosti – tie predstavujú presne polovicu života autora, čo reflektuje i samotný názov výstavy.

Podstatná časť expozície je venovaná návrhom a realizáciám interiérov, ale zastúpené je tiež širšie spektrum autorovej tvorby, charakteristické presahmi do architektonického a produktového dizajnu. Nekonvenčné autorské nábytkové prvky a doplnky sú najčastejšie viazané na konkrétny interiér a konkrétneho používateľa.

Prostredníctvom vizualizácií a najmä fotodokumentácie realizovaných diel môžu návštevníci nahliadnuť nielen do verejných priestorov (kancelárie, obchodné priestory, wellness, hotely), ale i do privátnych priestorov rodinných domov a bytov. Rôznorodosť prístupu pri riešení konkrétneho priestoru doplneného o atypické prvky dodáva interiérom výnimočnosť a ukazuje možnosti navrhovania. Každý problém, ktorý autor rieši, má odlišnú charakteristiku, a teda predstavuje odlišnú výzvu, iný spôsob vnímania situácie a určuje iné správanie, inú inšpiráciu, aj výber metód. A práve tu sa naplno prejavuje autorova príznačná kreativita, hĺbavosť a (dô)vtip, ktoré sa vo výslednom riešení synergicky snúbia s jedinečným výtvarným videním, citom pre detail a s precíznosťou remeselného prevedenia.

Celkovo je predstavených 30 interiérov, ktoré vznikli v rozmedzí rokov 1992 – 2022. Okrem tematickej rôznorodosti a špecifík autorského prístupu, demonštrujú aj vývoj dobových požiadaviek a kritérií na interiér, dostupnosť i vývoj nových materiálov či technológií v danom čase.

Ďalšou osnovou líniou výstavy je práve vnímanie kontextov Debnárovej interiérovej tvorby v časovej postupnosti a historických súvislostiach. Miroslav Debnár začal pôsobiť na profesionálnej dizajnérskej scéne na začiatku deväťdesiatych rokov, v období odznievajúcej postmoderny. Toto turbulentné obdobie bolo charakteristické práve prebiehajúcou zmenou politického a hospodárskeho systému, kedy vznikal trh. Transformácia sociálno-ekonomických aj kultúrnych vzťahov a celý rad ďalších faktorov ovplyvnili tiež vývoj v oblasti interiérového dizajnu a determinovali jeho vtedajšie možnosti v slovenskom kontexte. Výstava teda poskytuje návštevníkovi aj obraz situácie z nedávnej minulosti. Sprostredkúva pocit a ducha doby, zároveň podchycuje súčasnosť, ktorá vychádza z tohto kontinua.

**Miroslav Debnár** (nar. 13. 6. 1962 v Lučenci)je absolventom dizajnu na SUPŠ v Kremnici (1981) a na Vysokej škole výtvarných umení v Bratislave (1992). Na slovenskej dizajnérskej scéne je známy svojou dlhodobou orientáciou na tvorbu interiérov a bohatým portfóliom realizácií komerčných a bytových priestorov, rodinných domov, ako aj občianskych stavieb. Jeho interiéry vynikajú jedinečnou atmosférou, užívateľským komfortom a zároveň poskytujú prekvapivé výtvarné momenty a množstvo detailov vycibrených do dokonalosti. Taktiež sa venuje produktovému a experimentálnemu dizajnu. Svoju tvorbu prezentoval na viacerých autorských a kolektívnych výstavách na Slovensku (Lučenec, Bratislava, Banská Bystrica, Košice, Nitra, Spišská n/Ves) aj v zahraničí (Osaka, Tokio, Saint-Étienne, Ľubľana, Viedeň, Praha).

Viaceré jeho realizácie boli zaradené do reprezentatívnej výberovej kolekcie slovenského interiérového dizajnu INTERIOR.SK.05/07 s INTERIOR.SK.08/10.

Skúsenosti z aktívnej dizajnérskej činnosti tiež odovzdáva nastupujúcej generácii. Od roku 1992 pôsobí ako pedagóg a docent (2005) na VŠVU v Bratislave, kde v súčasnosti vedie Katedru dizajnu (2002) a Ateliér interiérového dizajnu (2018).

Miroslav Debnár žije a tvorí v Bratislave.

**Kurátorka: Elena Farkašová**

**Priestorové riešenie výstavy: Miroslav Debnár, Elena Farkašová**

**Organizátori**

Galéria dizajnu Satelit

Slovenské centrum dizajnu

**Generálny reklamný partner SCD:** J&T Banka

**Hlavný mediálny partner SCD:** Designum

**Podpora:** MKSR

**Hlavný partner SCD**: Antalis

**Mediálni partneri SCD:** Artplan, Citylife, obchodnaulica.sk, kamdomesta.sk

**Kontakt:** Gabriela Rybáriková, +421 918 110 247, [satelit@scd.sk](mailto:satelit@scd.sk) <https://www.scd.sk/>